AFRIKAANSE OPSOMMING: Hierdie studie handel oor die verskynsel van verpligte refleksiwiteit in Chichewa, ’n lid van die Bantoe-taalfamilie. Verpligte refleksiwiteit kom voor in konstruksies waar ’n pronominale element – bv. die refleksiefmerker (RFM) -dzi- in die verbale kompleks in Chichewa – referensieel afhanklik is van ’n ander uitdrukking in die sin, die antesedent. Konstruksies van hierdie tipe het nog nie sistematies aandag gekry in die literatuur oor Chichewa sintaksis nie, behalwe in die werke van Mchombo (1993, 2004, 2007). Die eerste hoofoogmerk van die studie is om hierdie empiriese gaping te vul deur ’n gedetailleerde beskrywing te gee van die verskillende tipes konstruksie waarin verpligte refleksiwiteit in Chichewa aangetref word. Die tweede hoofoogmerk is om ’n analise te gee van die tersaaklike feite binne die breë raamwerk van Minimalistiese Sintaksis (bv. Chomsky 1995, 2000; Hornstein, Nunes & Grohmann 2005; Radford 2009). In meer spesifieke terme word daar nagegaan of die minimalistiese benadering tot die analise van verpligte refleksiwiteit wat onlangs voorgestel is deur Oosthuizen (2013), die sogenaamde Nominale Skulp-analise (NSA), ’n toereikende raamwerk bied vir die analise van refleksiefkonstruksies in Chichewa. Die analise wat uiteengesit word in hierdie studie fokus op drie tipes refleksiefkonstruksie, naamlik verbale objek-refleksiewe, infinitiewe verbale refleksiewe, en infinitiewe nominale refleksiewe. Daar word geargumenteer dat ’n analise wat gebruik maak van die kernhipoteses en meganismes van die NSA ’n behoorlike beskrywing en verklaring kan bied van die feite van verpligte refleksiwiteit soos dit voorkom in hierdie drie tipes konstruksie. In besonder kan so ’n analise ’n beskrywing en verklaring gee van die manier waarop ’n koreferensiële verhouding tussen die RFM -dzi- en ’n antesedent bewerkstellig word, sonder die nodigheid van spesiale nuwe meganismes of meganismes wat onversoenbaar is met die basiese aannames van die minimalistiese benadering tot taalondersoek. Die analise hou kortliks in dat die RFM -dzi- en sy antesedent aanvanklik saamgevoeg word in ’n ligte naamwoordfrase, nP, met die RFM wat optree as die funksionele n-hoof van hierdie frase. In dié konfigurasie word die koreferensiële verhouding tussen die antesedent en -dzi- bewerkstellig wanneer die antesedent die RFM van φ-waardes voorsien (d.i. waardes vir die grammatikale kenmerke persoon, getal en naamwoordklas). In die loop van die bespreking word daar ook verskeie voorstelle gemaak oor ander, verwante aspekte van Chichewa sintaksis, onder meer oor die kongruensie-verhouding tussen die subjek/objek en hulle onderskeie merkers in die verbale kompleks.